ߖߊ߯ߓߊ߫_ߞߟߍ_ߝߟߐߡߊ
ߞߍ߬ߟߍ ߏ߬ ߟߋ ߞߏߛߐ߲߬߸ ߡߐ߱ ߝߊ߰ߡߎ߲߬ߣߍ߲ ߣߌ߫ ߘߝߐ߬ߦߊ߬ߟߊ ߣߌ߫ ߓߘߍ߬ߓߘߍ߬ߟߌ߬ ߞߊ߲ߞߋ ߟߎ߬ ߓߍ߯ ߞߵߊ߬ߟߎ߫ ߟߐ߬ ߊ߬ߟߎ߫ ߛߋ߲߬ ߞߊ߲߬߸ ߛߊ߫ ߞߍ߬ߟߍ ߞߎ߲߬ ߖߐ߲߬ߖߐ߲߬ ߞߋߟߋ߲ ߘߌ߫ ߟߐ߲߫. ߤߊߟߌ߬ ߣߴߊ߬ ߕߘߍ߬ ߘߊ߫ ߞߏ߫ ߘߝߐ߬ߦߊ߬ߟߊ ߟߎ߬ ߦߋ߫ ߝߐ߫ ߟߊ߫ ߢߐ߲߮ ߞߐ߫ ߞߍ߬ߟߍ ߞߎ߲߬ ߞߋߟߋ߲߫ ߞߏ ߘߐ߫߸ ߒ߬ ߘߌߣߊ߬ ߞߍ߬ߟߍ ߞߎ߲߬ߝߟߐ ߖߎ߭ ߟߋ߬ ߢߊߝߐ߫ ߦߊ߲߬. ߞߍ߬ߟߍ ߛߊߓߎ ߞߍ߫ ߘߊ߫ ߏߕߑߙߌߛ ߺ ߤߐ߲ߜ߭ߙߌ߫ ߡߊ߲߬ߛߊ߬ߟߊ ߡߊ߲߬ߛߊ߬ߦߊ ߗߍߕߊߓߊ߮ ߝߊߙߊ߲ߛߏߥߊ߫ ߝߍߙߑߘߌߣߊ߲ߕ ߣߴߊ߬ ߝߘߎߡߊ ߝߊ߱ ߟߋ߬ ߘߌ߫ ߛߙߊߗ߭ߋߝ߭ߏ߫߸ ߛߍߙߑߓߌ߫ ߞߊ߬ߙߊ߲߬ߠߊ߬ߘߋ߲߫ ߜ߭ߊߝ߭ߙߌߟߏ߫ ߔߑߙߍ߲ߛߌߔ ߓߟߏ߫߸ ߞߵߊ߬ ߕߘߍ߬ ߊ߬ߟߎ߬ ߦߋ߫ ߓߐߒߡߊߟߌ ߟߊ߫ ߛߍߙߑߓߌ߫ ߥߊ߬ߛߌ߬ߥߙߊ ߂߈ ߁߉߁߄ ߡߊ߬߸ ߏ߬ ߟߋ ߣߊ߬ ߘߊ߫ ߞߊ߬ߙߌ߬ߝߐ ߞߏߖߊ ߘߌ߫. ߏߕߙߌߛ߭-ߤߐ߲ߜ߭ߙߌ߫ ߞߊ߬ ߞߊ߲߬ߞߊ߬ߙߌ߬ߡߊ߬ߟߊ ߞߍ߫ ߛߍߙߑߓߌ߫ ߢߍ߫ ߞߊ߬ߙߌ߬ߝߐ ߂߃ ߡߊ߬. ߛߍߙߑߓߌ߫ ߞߊ߬ ߖߋ߬ߓߌ ߡߍ߲ ߘߌ߫ ߏ߬ ߖߋ߬ߓߌ ߘߌ߫߸ ߏ߬ ߟߋ ߡߊ߫ ߏߕߙߌߛ߭ ߖߛߎ߬ߟߊߖߌ߰߸ ߏ߬ ߞߍ ߏ߬ ߟߎ߫ ߝߌ߬ߟߊ ߞߊ߬ ߞߍ߬ߟߍ ߛߌߟߊ ߕߊ߬. ߢߌ߲߬ߧߊ ߞߙߏ߬ߝߏ ߝߍ߬ߖߛߐߣߍ߲ ߘߏ߫ ߞߊ߬ ߞߏߖߊ ߘߐߥߙߊ߬߸ ߞߊ߬ ߓߊߟߑߞߊ߲ ߞߊ߬ߝߏ߫ ߝߌ߬ߟߊ ߟߎ߬ ߟߊ߫ ߜߐ߬ߛߐ߲߬ߞߐ߬ߦߊ ߟߊߥߙߊ߬߸ ߞߊ߬ ߣߊ߬ ߞߍ߫ ߋߙߐߔߎ߬ ߝߊ߲߬ߓߊ ߓߍ߯ ߕߍ߫ ߜߐ߬ߛߐ߲߬ߞߐ ߘߌ߫. ߁߉߁߄ ߞߊ߬ߙߌ߬ߝߐ ߟߊ߫߸ ߋߙߐߔߎ߬ ߝߊ߲߬ߞߊ߬ߡߊ ߟߎ߬ ߕߟߊ߫ ߘߊ߫ ߖߐ߯ߡߌ߲ߢߐ߲߮ ߛߌ߰ ߓߟߋߓߟߋ ߝߌ߬ߟߊ ߟߋ߬ ߘߌ߫: ߛߊ߬ߓߊ߫ ߓߍ߲߬ߣߍ߲: ߏ߬ ߛߏ߯ߙߏߣߍ߲߫ ߕߘߍ߬ ߦߋ߫ ߝߊ߬ߙߊ߲߬ߛߌ߫ ߣߌ߫ ߓߙߌߕߊ߲ߓߊ߫ ߣߴߌ߬ߙߌ߬ߛߌ߫ ߟߎ߫ ߟߋ߬ ߘߌ߫߸ ߢߌ߲߰ߢߐ߲߮ ߛߓߊ߬ߣߍ߲ ߠߎ߬ ߕߘߍ߬ ߦߋ߫ ߊߟߏߡߊ߲ߘߎ߯߸ ߏߕߙߌߛ߭-ߤߐ߲ߜ߭ߙߌ߫߸ ߊ߬ ߣߴߌߕߊߟߌ߫, (ߢߌ߲߬ߢߐ߲߮ ߛߓߊ߬ߣߍ߲ ߕߘߍ߬ ߦߋ߫ ߡߊ߬ߞߊ߲߬ߞߊ߲߬ߠߌ߲߬ ߓߟߏ ߟߋ߬ ߡߊ߬߸ ߞߏ߬ߣߌ߲߬ ߌߕߊߟߌ߫ ߕߏ߫ ߘߊ߫ ߞߍ߬ߟߍ ߞߐߞߊ߲߬ ߠߋ߬ ߁߉߁߄ ߠߊ߫).ߌ߬ߙߌ߬ߛߌ ߟߎ߬ ߘߐߞߕߌ߫ ߞߏ߫ ߝߏ߫ ߊ߬ߟߎ߬ ߦߋ߫ ߛߍߙߑߓߌ߫ ߡߊߘߍ߬ߡߍ߲߫ ߠߋ߬߸ ߏߕߙߌߛ߭-ߤߐ߲ߜ߭ߙߌ߫ ߓߊ߲ ߞߐ ߘߐ߫ ߛߍߙߑߓߌ߫ ߞߎߓߋߘߊ ߓߍߟߑߜ߭ߙߊߘ (ߘߎ߰ߜߍ ߥߟߊ߫ ߛߏߜߍ) ߘߐߝߏߘߏ߲߫ ߠߊ߫ ߞߊ߬ߙߌ߬ߝߐ ߂߈ ߡߊ߬߸  ߌ߬ߙߌ߬ߛߌ ߞߵߊ߬ ߟߊ߫ ߞߟߍ߬ߓߏߟߏ߲ ߘߏ߫ ߟߎ߫ ߟߊ߬ߟߐ߬ ߊ߬ߟߎ߫ ߛߋ߲߭ ߞߊ߲߬. ߌ߬ߙߌ߬ߛߌ߫ ߞߴߊ߬ ߟߊ߫ ߛߏ߬ߙߌ߬ߡߊ߬ߘߋ߲ ߞߙߎߞߍ߬ߙߍ ߟߊߘߏ߲߬ ߞߏ ߟߊߥߊ߲߬ߞߊ߫ ߞߍ߬ߟߍ ߘߐ߫ ߞߊ߬ߙߌ߬ߝߐ ߕߟߋ߬ ߃߀ ߟߋ߬ ߡߊ߬߸ ߏߕߙߌߛ߭-ߤߐ߲ߜ߭ߙߌ߫ ߣߴߊߟߏߡߊ߲ߘߎ߯ ߟߎ߫ ߝߣߊ߫ ߞߵߏ߬ ߢߐ߲߰ ߞߍ߫ ߞߊ߬ߙߌ߬ߝߐ ߃߁ ߡߊ߬߸ ߊߟߏߡߊ߲ߘߎ߯ ߞߵߊ߬ ߝߐ߫ ߌ߬ߙߌ߬ߛߌ߬ ߢߍ߫ ߞߴߊ߬ߟߎ߬ ߦߴߊ߬ߟߎ߬ ߛߋ߲߬ߓߐ߫ ߞߍ߬ߟߍ ߘߐ߫ ߕߎ߬ߡߊ߬ߙߋ߲߬ ߁߂ ߞߎ߲߬ߕߊ߮ ߞߘߐ߫. ߌ߬ߙߌ߬ߛߌ߫ ߡߴߊ߬ ߛߐ߲߭ ߡߍ߲ ߞߍ߫ ߞߘߊߡߊߟߌ ߏ߬ ߟߊߓߊ߬ߕߏ߬ ߟߊ߫߸ ߊߟߏߡߊ߲ߘߎ߯ ߞߊ߬ ߞߍ߬ߟߍ ߟߊߥߊ߲߬ߞߊ߫ ߌ߬ߙߌ߬ߛߌ߬ ߞߊ߲ߡߊ߬ ߘߓߊ߬ߕߊ ߕߟߋ߬ ߁߭ ߡߊ߬߸ ߞߊ߬ ߏߕߙߌߛ߭-ߤߐ߲ߜ߭ߙߌ߫ ߡߊߘߍ߬ߡߍ߲߬߸ ߏߕߙߌߛ߭-ߤߐ߲ߜ߭ߙߌ߫ ߞߵߊ߬ߟߎ߫ ߛߋ߲߬ ߝߊ߫ ߞߊ߬ߙߌ߬ߝߐ ߕߟߋ߬ ߆ ߡߊ߬߸ ߝߊ߬ߙߊ߲߬ߛߌ߫ ߞߵߊ߬ ߟߊ߫ ߛߏ߬ߙߌ߬ߡߊ߬ߘߋ߲ ߠߎ߬ ߟߊߟߐ߬ ߊ߬ߟߎ߫ ߛߋ߲߭ߞߊ߲߬ ߌ߬ߙߌ߬ߛߌ߫ ߝߍ߬ ߘߓߊ߬ߕߊ ߂ ߡߊ߬. ߊߟߏߡߊ߲ߘߎ߯ ߟߊ߫ ߞߍ߬ߟߍ ߝߊ߲߬ߝߘߊ ߕߘߍ߬ ߦߋ߫ ߡߍ߲ ߘߌ߫ ߞߟߊߘߊ ߝߌ߬ߟߊ߬ ߞߏ ߞߊ߲߬ ߝߊ߬ߙߊ߲߬ߛߌ߬ ߣߌ߫ ߌ߬ߙߌ߬ߛߌ߬ ߞߊ߲ߡߊ߬߸ ߏ߬ ߟߋ ߕߘߍ߬ ߦߴߊ߬ ߟߊ߫ ߣߊ߲߬ߕߌ߮ ߝߊ߲߬ߓߊ ߟߊߥߊ߫ ߘߌ߫ ߝߊ߬ߙߊ߲߬ߛߌ߬ ߞߊ߲ߡߊ߬߸ ߛߴߊ߬ ߘߴߊ߬ ߡߊߣߐ߬ ߟߐ߯ߞߎ߲߫ ߄ ߞߎ߲߬ߕߊ߮ ߞߘߐ߫߸ ߞߣߊ߬ ߕߏ߫ ߊ߬ ߟߊ߫ ߣߊ߲߬ߕߌ߮ ߟߎ߬ ߟߊߕߊ߬ߡߌ߲߬ ߠߊ߫ ߕߟߋ߬ߓߐ ߘߐ߫ ߦߊ߬ߣߌ߲߬ ߌ߬ߙߌ߬ߛߌ߬ ߞߍ߫ ߕߐ߫ ߊ߬ ߟߊ߫ ߣߊ߲߬ߕߌ߮ ߞߙߎߞߍ߬ߙߍ ߟߊߘߏ߲߬ ߠߊ߫ ߞߍ߬ߟߍ ߘߐ߫߸ ߏ߬ ߡߊߟߐ߲߫ ߕߐ߮ ߞߍ߫ ߘߊ߫ ߛߑߛ߭ߌߟߌߦߍ߲ ߝߊ߲߬ߝߘߊ ߟߋ߬ ߘߌ߫ ߞߐߟߊ߬. ߊߟߏߡߊ߲ߘߎ߯ ߞߊ߬ ߕߊ߬ߡߌ߲߬ ߛߌ߬ߟߊ߬ ߟߊߞߊ߬ߣߍ߲ ߘߏ߫ ߡߊߞߊߣߌ߲߫ ߓߍߟߑߗ߭ߌߞ ߟߊ߫ ߘߓߊ߬ߕߊ ߂ ߡߊ߬߸ ߛߴߊ߬ ߘߌ߫ ߟߊ߬ߥߛߊ ߛߐ߬ߘߐ߲߬ ߝߊ߬ߙߊ߲߬ߛߌ߫ ߡߊ߬ ߞߊߟߌߦߊ߫ ߘߐ߫. ߓߍߟߑߗ߭ߌߞ ߣߵߊ߬ ߓߊ߲߬ ߣߴߏ߬ ߡߊ߬߸ ߊߟߏߡߊ߲ߘߎ߯ ߛߏ߬ߙߌ߬ߡߊ߬ߘߋ߲߬ ߝߊ߲ߞߊ ߞߊ߬ ߓߍߟߑߗ߭ߌߞ ߡߊߜߐ߬ߙߐ߲߬ߞߕߐ߫ ߘߓߊ߬ߕߊ ߕߋ߬ߟߋ ߃ ߡߊ߬߸ ߊ߬ ߣߌ߫ ߞߊ߬ ߞߍ߬ߟߍ ߟߊߥߊ߲߬ߞߊ߫ ߝߊ߬ߙߊ߲߬ߛߌ߬ ߞߊ߲ߡߊ߬ ߏ߬ ߟߏ߲ ߡߎ߰ߡߍ ߘߐ߫߸ ߓߍߟߑߗ߭ߌߞ ߞߎ߲߬ߠߊ߬ߛߌ߮ ߞߵߊ߬ߟߎ߬ ߛߟߐߡߌ߲ ߠߊߞߎߣߎ߲߫ ߟߐ߲ߘߐ߲߬ ߁߈߃߉ ߓߍ߲߬ߓߍ߲ ߡߊߞߟߌ ߟߊ߫߸ ߞߊ߬ ߓߍ߲߬ ߏ߬ ߞߘߊߡߊߟߌ ߡߊ߬߸ ߓߙߌߕߊ߲ߓߊ߫ ߞߊ߬ ߞߍ߬ߟߍ ߟߊߥߊ߲߬ߞߊ߫ ߊߟߏߡߊ߲ߘߎ߯ ߞߊ߲ߡߊ߬ ߘߓߊ߬ߕߊ ߕߟߋ߬ ߄ ߡߊ߬. ߡߊ߲߬ߛߊ߬ߟߊ߫ ߘߍ߬ߣߍ߲ ߣߌ߫ ߝߊ߬ߙߊ߲߬ߛߌ߫ ߟߎ߫ ߞߊ߬ ߞߍ߬ߟߍ ߟߊߥߊ߲߬ߞߊ߫ ߏߕߙߌߛ߭-ߤߐ߲ߜ߭ߙߌ߫ ߞߊ߲ߡߊ߬ ߘߓߊ߬ߕߊ ߕߟߋ߬ ߁߂ ߡߊ߬߸ ߗ߭ߊߔߐ߲߫ ߝߣߊ߫ ߞߵߊ߬ ߛߝߊ߫ ߛߊ߬ߓߊ߫ ߓߍ߲߬ߣߍ߲ ߠߎ߬ ߝߍ߬߸ ߞߵߊ߬ ߛߝߊ߫ ߊߟߏߡߊ߲ߘߎ߯ ߝߍ߬ ߘߓߊ߬ߕߊ ߂߃ ߡߊ߬߸ ߞߵߊ߬ ߕߊ߫ ߞߍ߬ߟߍ ߞߍ߫ ߛ߭ߌߣߌ߲߬ ߣߌ߫ ߖߐ߮ ߟߌ߲ߓߊ߲ ߕߌ߲߬ߞߎߘߎ߲ ߠߎ߬ ߘߐ߫. ߏߕߏߡߊ߲߫ ߝߊ߰ߡߊ߬ߟߊ ߘߏ߲߬ ߘߊ߫ ߞߍ߬ߟߍ ߘߐ߫ ߢߌ߲߭ߢߐ߲߮ ߛߓߊ߬ߣߍ߲ ߠߎ߬ ߝߍ߬߸ ߞߵߊ߬ ߕߊ߫ ߞߟߊߘߊ ߟߊߞߊ߬ ߞߏߞߊ߯ߛ߸ ߡߋߛߏߔߏߕߊߡߌ߫߸ ߊ߬ ߣߌ߫ ߛߌߣߊߌ߫. ߞߍ߬ߟߍ ߏ߬ ߟߊߘߏ߲߭ ߞߊ߬ ߝߊ߲߬ߞߊ߬߬ߡߊ ߟߎ߬ ߓߍ߯ ߟߊ߫ ߥߙߎߣߍߟߊ߫ ߡߊ߲߬ߛߊ߬ߟߊ߫ ߟߎ߬ ߖߛߎ߬ߟߊߖߌ߰ ߟߋ߬߸ ߏ߬ ߟߋ ߞߊ߬ ߞߍ߬ߟߍ ߟߊߖߍ߲ߛߍ߲߫ ߊߝߙߌߞߌ߬ ߟߊ߫ ߊ߬ ߣߌ߫ ߘߎߢߊ߫ ߡߎ߰ߡߍ. ߢߌ߲߬ߢߐ߲߮ ߛߓߊ߬ߣߍ߲ ߠߎ߬ ߣߊ߬ ߘߊ߫ ߡߊߟߐ߲߫ ߞߐߟߊ߬ ߝߊ߲߬ߞߊ߬ߡߊ ߢߌ߲߬ߢߐ߲߰ ߕߐ߮ ߡߊ߬߸ ߞߵߊ߬ ߕߘߍ߬ ߏߕߙߌߛ߭-ߤߐ߲ߜ߭ߙߌ߫ ߣߴߊߟߏߡߊ߲ߘߎ߯ ߟߎ߫ ߟߊ߫ ߞߙߎ ߡߊߟߐ߲߫ ߘߊ߫ ߕߊ߲ߓߊ߲ߠߞߊ ߝߊ߲߬ߞߊ ߕߐ߮ ߡߊ߬. ߊߟߏߡߊ߲ߘߎ߯ ߟߊ߫ ߛߋ߲߬ߠߊ߬ߞߊߟߌߦߊ ߝߊ߬ߙߊ߲߬ߛߌ߫ ߡߊ߬߸ ߏ߬ ߟߊߟߐ߬ ߘߊ߫ ߡߊߙߑߣ ߞߟߊߓߍ߲ ߠߋ߬ ߘߐ߫ ߁߉߁߄ ߓߊ߲߫ ߕߎߡߊ ߟߊ߫߸ ߕߟߋ߬ߓߋ ߞߟߊߘߊ ߞߵߊ߬ ߡߊߞߍ߫ ߎߛߎߙ ߞߟߊߓߍ߲ ߠߋ߬ ߘߐ߫߸ ߡߍ߲ ߠߊߓߊ߬ߕߏ߬ ߘߊ߫ ߞߟߊߘߊ ߖߊ߲߫ ߕߎ߲߰ߣߍ߲߬ߢߐ߲߰ߠߊ ߟߎ߬ ߟߊ߫߸ ߦߟߍ߬ߡߊ߲ ߘߏ߲߬ ߘߊ߫ ߡߍ߲ ߘߐ߫ ߣߍ߲߯ߞߍ߫ ߁߉߁߇ ߟߊ߫߸ ߞߵߊ߬ ߕߘߍ߬ ߕߟߋ߬ߓߐ ߞߟߊߘߊ ߕߊ ߟߊߓߊ߬ߕߏ߬ ߘߊ߫ ߘߎ߰ߞߟߏ ߟߎ߬ ߝߊ߲߬ߟߋ߲߬ߢߐ߲߰ߠߊ ߟߋ߬ ߟߊ߫߸ ߡߍ߲ ߝߊ߲߬ߞߊ ߞߊߓߏ߲߬. ߌߕߊߟߌ߫ ߞߊ߬ ߝߊ߲߬ߞߊ߬߬ߡߊ ߢߌ߲߬ߢߐ߲߮ ߠߎ߬ ߟߊߡߌ߬ߣߊ߬ ߁߉߁߅ ߟߊ߫߸ ߞߊ߬ ߞߟߊߘߊ ߘߏ߫ ߟߊߞߊ߬ ߊߟߑߔ. ߓߎߟߑߜ߭ߊߙߌ߫ ߝߣߊ߫ ߞߊ߬ ߝߊ߲߬ߞߊ߬ ߕߊ߲ߓߊ߲ߠߞߊ ߟߎ߬ ߟߊߡߌ߬ߣߊ߬ ߁߉߁߅ ߞߋߟߋ߲ ߏ߬ ߟߊ߫߸ ߜ߭ߙߍ߬ߞߌ߫ ߝߣߊ߫ ߘߏ߲߬ ߘߊ߫ ߝߊ߲߬ߞߊ߬ߡߊ ߢߌ߲߬ߢߐ߲߮ ߟߎ߬ ߘߐ߫ ߁߉߁߇ ߟߊ߫߸ ߏ߬ ߕߊ߬ߡߌ߲߬ ߘߊ߫ ߞߍ߬ߟߍ ߝߊ߲߬ߞߊ ߟߊߥߙߊ߬ ߟߊ߫ ߓߊߟߑߞߊ߲ ߞߣߐ߫. ߊߡߋߙߌߞߌ߬ ߞߊ߬ߝߏ߫ ߘߍ߬ߣߍ߲ ߓߟߏ ߟߊߣߍ߲ ߠߋ߬ ߕߏ߫ ߘߴߊ߬ ߛߋ߲߭ ߞߊ߲߬ ߕߋ߲߬ ߝߛߊߦߌ߫߸ ߤߊ߬ߟߌ߬ ߣߴߊ߬ ߕߘߍ߬ ߘߊ߫ ߞߴߊ߬ߟߎ߬ ߕߘߍ߬ ߦߋ߫ ߞߟߍ߬ߡߎߙߊ߲ ߟߊߥߊ߫ ߟߊ߫ ߝߊ߲߬ߞߊ߬ߡߊ ߢߌ߲߬ߢߐ߲߮ ߠߎ߬ ߡߊ߬. ߞߏ߬ߣߌ߲߬ ߞߐߟߊ߬߸ ߞߊ߬ߦߌ߯ ߊߡߋߙߌߞߌ߬ ߟߊ߫ ߞߙߊ߬ߖߊ߬ߥߏ߬ ߕߊߞߎߟߎ߲ ߟߊߖߌ߰ ߘߊ߬ ߖߌ ߘߐ߫ ߊߟߏߡߊ߲ߘߎ߯ ߡߐߍ ߟߎ߬ ߓߟߏ߫߸ ߊ߬ ߣߴߊ߬ ߟߐ߲߫ ߘߊ߫ ߞߏ߫ ߊߟߏߡߊ߲ߘߎ߯ ߦߋ߫ ߡߍߞߛߌߞ ߘߐߛߎ ߞߊ߲߬ ߞߊ߬ߝߏ ߘߍ߬ߣߍ߲ ߞߟߍ߬ ߞߏ ߡߊ߬߸ ߞߊ߬ߝߏ߫ ߘߍ߬ߣߍ߲ ߞߊ߬ ߞߍ߬ߟߍ ߟߊߥߊ߲߬ߞߊ߫ ߊߟߏߡߊ߲ߘߎ߯ ߞߊ߲ߡߊ߬ ߞߏ߲ߞߏߘߌ߬ߓߌ ߕߟߋ߬ ߆ ߡߊ߬ ߁߉߁߇ ߟߊ߫. ߊߡߋߙߌߞߌ߬ ߛߏ߬ߙߌ߬ߡߊ߬ߘߋ߲ ߡߍ߲ ߠߎ߬ ߣߊ߬ ߘߊ߫߸ ߏ߬ ߟߎ߬ ߡߊ߫ ߛߌߦߊߦߊ߫ ߝߏ߫ ߁߉߁߈ ߕߟߊߒߕߍ ߟߊ߫߸ ߊ߬ ߓߊ߲߫ ߕߎߡߊ ߦߋ߫ ߛߋ߫ ߟߊ߫ ߕߎ߬ߡߊ ߡߍ߲߸ ߏ߬ ߞߵߊ߬ ߕߘߍ߬ ߊߡߋߙߌߞߌ߬ ߣߊ߲߬ߕߌ߮ ߓߘߊ߫ ߞߋ߲߬ߥߟߎ߫ ߝߌ߬ߟߊ߫ ߖߊ߬ߕߋ߬ ߓߐ߫. ߛߋ߫ ߕߎ߲߬ ߓߘߊ߫ ߞߍ߫ ߛߍߙߑߓߌ߫ ߟߊ߫ ߁߉߁߅ ߟߊ߫߸ ߦߊ߬ߣߌ߲߬ ߙߎߡߊߣߌ߫ ߡߊߣߐ߬ ߕߍ߫ ߁߉߁߇ ߟߊ߫߸ ߊ߬ ߕߎ߲߬ ߓߘߊ߫ ߘߏ߲߬ ߝߊ߲߬ߞߊ߬ߡߊ ߢߌ߲߬ߢߐ߲߮ ߠߎ߬ ߝߍ߬ ߁߉߁߆ ߟߊ߫, ߝߊ߲߬ߞߡߊ߬ ߓߟߋ߬ߓߟߋ߬ ߛߌ߫ ߛߋ߲߭ ߕߎ߲߬ ߡߊ߫ ߓߐ߫ ߦߊ߬ߣߌ߲߬ ߁߉߁߇ ߕߍ߫. ߌ߬ߙߌ߬ߛߌ߬ ߥߎ߬ߦߊ߲߬ߞߌ߬ߟߌ ߥߟߌ߬ ߣߍ߲ ߁߉߁߇ ߞߏ߲ߞߏߜߍ ߟߊ߫߸ ߏ߬ ߟߋ߬ ߞߊ߬ ߕߑߛߊߙ ߝߊ߲߬ߞߊ߫ ߦߟߍ߬ߡߊ߲߬ߓߊߟߌ ߦߟߍ߬ߡߊ߲߬ ߥߊ߯ߕߌ߫ ߟߊߕߊߡߌ߲߫ ߞߎ߲ߠߊߛߌ߮ ߟߊ߫߸ ߞߏ߬ߣߌ߲߬ ߡߐ߱ ߟߎ߬ ߟߊ߫ ߛߍߥߊߓߊߟߌߦߊ ߥߙߊ߬ ߘߊ߫ ߞߊ߬ ߓߍ߲߬ ߞߍ߬ߟߍ ߘߐ߫ ߛߙߊ߬ ߛߐ߬ߘߐ߲߬ ߓߊߟߌߦߊ ߡߊ߬߸ ߏ߬ ߟߋ ߝߣߊ߫ ߞߍ߫ ߘߊ߫ ߞߏ߲ߓߌߕߌ߮ ߥߎ߬ߦߊ߲߬ߞߌ߬ߟߌ ߛߊߓߎ ߘߌ߫߸ ߊ߬ ߣߌ߫ ߞߊ߬ ߛߏߝ߭ߌߦߋ ߘߍ߲ߢߐ߲߯ߠߊ߫ ߞߊ߲ߓߍ߲ ߛߌ߲ߘߌ߫߸ ߊ߬ ߣߌ߫ ߓߑߙߍߛߕ-ߟߌߕߏߝ߭ߛߑߔߊߙ ߓߍ߲߬ߓߍ߲ ߞߟߊ߬ߣߐ߬ߦߊ߸ ߊ߬ ߣߌ߫ ߞߎ߲߬ߠߊ߬ߛߌ߰ ߞߎߘߊ߫ ߘߓߊ߬ߕߊ ߟߊ߫ ߁߉߁߈ ߠߊ߫߸ ߏ߬ ߟߋ ߞߊ߬ ߌ߬ߙߌ߬ߛߌ߬ ߟߊ߫ ߞߍ߬ߟߍ ߕߘߍ߬ߒߘߐ߬ߟߌ ߟߊߛߴߊ߬ ߘߊ߲߭ ߠߊ߫. ߏ߬ ߟߋ ߞߊ߬ ߊߟߌߡߊ߲ߘߎ߯ ߟߐ߬ ߊ߬ ߟߊ߫ ߣߊ߲߬ߕߌ߮ ߟߎ߬ ߡߊߓߍ߲߬ ߠߊ߫ ߕߟߋ߬ߓߐ ߘߐ߫߸ ߞߵߏ߬ ߟߎ߬ ߟߊߦߌ߬ߙߌ߲߬ߘߌ߫ ߕߟߋ߬ߓߋ ߞߟߊߘߊ ߟߎ߬ ߘߐ߫߸ ߏ߬ ߟߋ ߞߴߊߟߏߡߊ߲ߘߎ߯ ߘߍ߬ߡߍ߲߬ ߞߍߒߞߊ߲ߠߌ߲߫ (ߏߝߊ߲ߛߌߝ) ߞߎߘߊ ߟߎ߫ ߞߍ ߡߊ߬ ߕߙߊߓߊ ߟߊ߫ ߁߉߁߈ ߠߊ߫. ߞߍߒߞߊ߲ߠߌ߲ ߏ߬ ߞߊ߬ ߊߟߏߡߊ߲ߘߎ߯ ߘߍ߬ߡߍ߲߬ ߞߊ߬ ߟߊ߬ߥߛߊ ߛߐ߬ߘߐ߲߬߸ ߞߏ߬ߣߵߊ߬ ߡߊ߫ ߛߋߓߊ߮ߦߊ߫ ߘߝߊߣߍ߲ ߘߴߊ߬ߟߎ߫ ߡߊ߬߸ ߊ߬ ߣߌ߫ ߞߊ߬ ߝߊ߲߬ߞߊ߬ ߘߌ߫ ߊߟߏߡߊ߲ߘߎ߯ ߟߊ߫ ߓߟߏߡߟߊ߫ ߟߊߓߊ߲ ߠߎ߬ ߡߊ߬.